Siun sote otti käyttöön leikkausrobotin

Pohjois-Karjalan hyvinvointialueeseen – Siun soteen kuuluvassa Pohjois-Karjalan keskussairaalassa on otettu käyttöön leikkausrobotti toisena keskussairaalana Suomessa. Tammikuun loppupuolella on aloitettu leikkausrobotin käyttö pehmytkudoskirurgisissa toimenpiteissä, joita ovat munuaisleikkaukset, perä- ja paksusuolen leikkaukset, vatsanpeitteiden tyräleikkaukset sekä mahalaukun kirurgia. Loppuvuodesta on tarkoitus laajentaa leikkaustoiminta myös eturauhaskirurgiaan. Leikkausrobotti on potilaille turvallinen, koska kirurgi ohjaa sitä eikä robotti tee mitään itsenäisesti. Leikkausrobotti toimii kirurgin käden jatkeena, supertarkkana apukätenä.

Leikkausrobotin avulla kirurgi näkee kudoskerrokset sekä esimerkiksi verisuonet ja hermot kymmenen kertaa aikaisempaa tarkemmin. Näin leikkaamistarkkuus paranee, ja leikkaaminen onnistuu ahtaissa paikossa sekä kulmissa, joihin nykyisillä tekniikoilla ei päästä. Leikkausrobotti parantaa kirurgin työskentelyasentoa ja jaksamista erityisesti pitkissä, useita tunteja kestävissä leikkauksissa. Tästä kaikesta on selvää hyötyä potilaille leikkausten parempana laatuna: leikkaushaavat ovat entistä pienempiä, leikkauksesta toipuminen kivuttomampaa, ja toipuminen nopeutuu, jolloin potilas pääsee kotiin entistä nopeammin. Myös sairaslomien kesto lyhenee.

Leikkauksista noin kolmasosa on munuaissairauksiin ja eturauhasen poistoon liittyviä leikkauksia. Kolmasosa on hyvänlaatuisiin kasvaimiin ja syöpiin liittyviä perä- ja paksusuolileikkauksia, ja kolmasosa on vatsanpeite- sekä nivusalueen tyräleikkauksia. Leikkausrobottia käytetään erityisesti isoissa leikkauksissa ja leikkauksissa, joissa siitä on kansainvälisten tutkimusten perusteella eniten hyötyä.

Robotiikan hyödyntäminen leikkauksissa on kansainvälisesti kasvava trendi. Esimerkiksi USA:ssa yli 50 % tyräkirurgiasta tehdään leikkausrobottien avulla.

Leikkausrobotin hankintaa on valmisteltu Pohjois-Karjalan keskussairaalassa noin kolmen vuoden ajan. Vaikka leikkausrobotti maksaa noin kaksi miljoonaa euroa, sen kokonaishyödyt ovat merkittävät.

- Pohjois-Karjalassa on tilastojen valossa paljon syövistä kärsiviä potilaita. Väestön ikääntyessä leikkaustarpeet kasvavat. Leikkausrobotti mahdollistaa kirurgisen toimintamme kehittymisen, jotta moderni keskussairaalamme houkuttelee uusia lääkäreitä myös tulevaisuudessa. Näin voimme turvata väestöllemme pääsyn yhtä laadukkaisiin hoitoihin kuin muualla Suomessa, kertoo ylilääkäri Tanja Hulmi.

Leikkausrobotin kanssa työskentely muuttaa koko leikkausprosessin. Leikkaussalissa työskentelevä tiimi on koulutettu leikkausrobotin käyttöön. Henkilökunnan koulutusvaiheen jälkeen Pohjois-Karjalan keskussairaalassa tehdään vuosittain vähintään 250 leikkausta, joissa hyödynnetään leikkausrobottia. Tämä tarkoittaa noin 1–4 leikkausta päivässä. Robottiavusteisiin leikkauksiin on varattu yksi leikkaussali. Leikkausrobottia käytetään mahdollisimman paljon, ja käyttökokemuksen karttuessa leikkausmääriä pyritään kasvattamaan.