Sote-keskusten, ‑asemien ja ‑palvelupisteiden palveluista päätetään aluehallituksessa ensi viikolla

Pohjois-Karjalan hyvinvointialueen – Siun soten palvelustrategian toimeenpanoon liittyvistä alueellisista sosiaali- ja terveyspalvelujen järjestämissuunnitelmista päätetään 18. joulukuuta.

Järjestämissuunnitelmat on julkaistu aluehallituksen esityslistalla Siun soten Dynasty-tietopalvelussa: Esityslistat ja pöytäkirjay (dynastyjulkaisu.pohjoiskarjala.net).

Järjestämissuunnitelmia on kahdeksan, yksi jokaista sosiaali- ja terveyskeskusta kohden. Kukin sote-keskus vastaa vaikutusalueellaan sijaitsevien sote-asemien ja -palvelupisteiden palvelujen käytännön toteutuksesta. Suunnitelmissa kuvataan palvelutarjonnan tavoitetaso, johon pyritään käytettävissä olevilla taloudellisilla ja henkilöstövoimavaroilla.

Järjestämissuunnitelmat ovat olleet kunnissa sekä hyvinvointialueen lautakunnissa ja toimielimissä lausuttavana. Lausuntoja saatiin yhteensä 20.

– Lausuntokierroksella saatu palaute on otettu mahdollisuuksien mukaan huomioon järjestämissuunnitelmien viimeistelyssä. Lausuntojen perusteella olemme esimerkiksi lisänneet lääkäripalvelujen tarjoamismahdollisuuden myös pitäjien palvelupisteisiin, kertoo hyvinvointialuejohtaja Kirsi Leivonen.

Järjestämissuunnitelmien henkilöstövaikutuksia on käsitelty yhteistoiminnassa henkilöstön edustajien kanssa ennen päätöksentekoa. Henkilöstön näkökulmasta yksi keskeisistä mahdollisista vaikutuksista on työntekopaikan muuttuminen alueelliseksi.

– Tämä tarkoittaa sitä, että osa henkilöstöstä työskentelee jatkossa useammassa eri toimipaikassa ja näin saamme varmistettua palvelut entistä paremmin eri puolilla maakuntaa. Sosiaalipalveluissa tämä on jo ennestään tuttu tapa tehdä työtä, terveyspalveluissa muutosta on enemmän, havainnollistaa henkilöstöjohtaja Pirjo Manninen.

Järjestämissuunnitelmien toimeenpano alkaa vaiheittain vuoden 2025 alusta, kun suunnitelmat on ensin hyväksytty.

– Toiminta ei mullistu yhdessä yössä, vaan muutokset tehdään vaiheittain yhdessä henkilöstön kanssa ja kuntalaisia tiedotetaan kyllä hyvissä ajoin toiminnassa tapahtuvista muutoksista, muistuttaa Kirsi Leivonen.

Aiempi tiedote aiheesta: 8.11.2024 Alueelliset sosiaali- ja terveyspalvelujen järjestämissuunnitelmat lausuntokierrokselle – päätöksenteko joulukuussa