Aluehallituksen kevätkausi käynnistyi – pitäjien palvelut puhuttavat

Pohjois-Karjalan hyvinvointialueen aluehallitus käynnisti kevätkautensa tiistaina 28. tammikuuta. Vuoden ensimmäisen kokouksen asialistalla painottuivat hyvinvointialueen valvontatehtävät sekä valitus- ja oikaisuvaatimusasiat.

Kokouksen pöytäkirja on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Aluehallituksen käsittelyssä oli Ilomantsin, Joensuun, Kontiolahden, Kiteen ja Nurmeksen alueellisista sosiaali- ja terveydenhuollon järjestämissuunnitelmista jätetty oikaisuvaatimus. Aluehallitus päätti järjestämissuunnitelmista joulukuussa.

Oikaisuvaatimuksen sisältö kohdistui erityisesti pitäjien sote-palvelupisteiden palvelutarpeen määrittelyssä käytettyihin taustatilastoihin. Aluehallitus päätyi hylkäämään oikaisuvaatimuksen.

Päätöksen perusteluina todettiin, että palvelutarpeen määrittelyssä on käytetty Tilastokeskuksen ja THL:n luotettavia ja käyttöön vakiintuneita tilastoja asukasmääristä sekä väestön sairastavuudesta. Sairastavuudessa päästään kuntatasolle, väestömäärissä taajamatasolle. Pitäjäkohtaista tietoa ei samalla tavalla ole virallisista tilastoista saatavilla.

– Pitäjien palvelut ovat puhuttaneet paljon myös aluehallituksen pöydän ympärillä. Siksi joulukuussa järjestämissuunnitelmien hyväksymisen yhteydessä päätimme myös, että sote-palvelupisteissäkin voidaan tarjota kiireetöntä lääkärin vastaanottoa resurssien puitteissa ja alueen sote-keskuksen harkintaan perustuen, muistuttaa aluehallituksen puheenjohtaja Juha Mustonen.

Aluehallituksen päätti myös hallinto-oikeudelle annettavasta lausunnosta, joka koskee vuosien 2025–2028 investointisuunnitelmasta tehtyä valitusta. Aluehallitus katsoo, että valitus täytäntöönpanokieltovaatimuksineen tulisi hylätä. Käsittelyssä olivat myös ympäristöterveydenhuollon valvontasuunnitelma sekä hyvinvointialueen omavalvontaohjelma.

Pohjois-Karjalan hyvinvointialueen aluehallitus kokoontuu jatkossa kahden viikon välein. Aluehallituksen kevään 2025 kokouspäivät löytyvät Siun soten verkkosivuilta osoitteesta www.siunsote.fi/aluehallitus.