“Me olemme kaikki ihmisiä” – Johtamisen inhimillinen ote

Sydänkeskuksen osastonhoitaja Piia Laakkonen on yksi Pohjois-Karjalan hyvinvointialue – Siun soten hakijakokemuskyselyn kärkikolmikkoon sijoittuneista esihenkilöistä. Jutussa pureudumme siihen, millaisia ovat hänen ajatuksensa inhimillisestä johtamisesta sekä urakehityksen mahdollisuuksista hoitotyössä.

Piia Laakkosen johtamisfilosofia nojaa vahvasti aitouteen ja ihmisläheisyyteen. Hänen mukaansa esihenkilötyössä ei tarvitse yrittää olla virkamiesmäinen tai etäinen.

“Minusta ei saa virkamiesmäistä pönöttäjää, vaikka kuinka yrittäisi. Olen aina halunnut antaa persoonani näkyä työssäni, myös esihenkilönä. Se on tärkeää, sillä me kaikki olemme ihmisiä.”

Laakkosen mukaan hyvä vuorovaikutus perustuu siihen, että puhuu selkeästi ja ymmärrettävästi – ei kylmällä virkamieskielellä.

“Käytän kirjakieltä vain silloin, kun haluan painottaa jotain asiaa. Muuten pyrin puhumaan ymmärrettävästi ja omalla murteellani. Se luo rennompaa tunnelmaa, mikä on tärkeää esimerkiksi työhaastatteluissa.”

Mahdollisuudet tekevät työstä innostavaa

Piia Laakkosen oma urapolku Sydänkeskuksessa on esimerkki siitä, kuinka hoitotyössä voi edetä ja kehittyä. Hän aloitti sairaanhoitajana vuonna 2006 ja vakinaistettiin sijaisuuksien jälkeen. Työura on kuitenkin edennyt kaikki vuodet Sydänkeskuksessa.
”Aloin erikoistumaan ensin tahdistintoimenpiteisiin eli olin mukana tahdistinasennuksissa. Opettelin erikoislääkärimme ehdotuksesta yksijohtoisten tahdistinkoneiden tarkastuksien tekemisen ja sen kautta ryhdyin pitämään itsenäisiä vastaanottoja poliklinikalla.”

Tämän jälkeen Piia ryhtyi osastonhoitajan pyynnöstä tekemään myös työvuorolistoja toisen sairaanhoitajakollegan kanssa.

”Vuoden päästä osastonhoitaja kysyi, että rupeanko tekemään apulaisosastonhoitajan viransijaisuutta. Suostuin ja tein apulaisosastonhoitajan sekä tahdistinhoitajan töitä samanaikaisesti. Vakituinen apulaisosastonhoitajan virka tuli hakuun vuonna 2019 ja sain sen. Olen myös tehnyt osastonhoitajan viransijaisuutta viime aikoina. Se vie niin paljon aikaa, että olen joutunut luopumaan tahdistinhoitajan tehtävistä hetkellisesti, se harmittaa hieman. Mutta pääsen palaamaan takaisin apulaisosastonhoitajan virkaani maaliskuussa 2025 ja samalla tekemään tahdistinhoitajan työtä, mistä nautin suuresti.”

Vaikka Sydänkeskus toimii vain yhden lääketieteen erikoisalan parissa, monipuolisia tehtäviä riittää. Piian urapolku on oivallinen esimerkki erilaisista mahdollisuuksista jopa yhden yksikön sisällä, saatikka sitten suuressa organisaatiossa. Siun sote on maakunnan suurin työnantaja.

“Meillä on monipuoliset mahdollisuudet. Täällä ei isketä kaikkia samaan sairaanhoitajamuottiin, vaan jokainen voi edetä omien mielenkiinnon kohteidensa mukaisesti. Se motivoi ja vähentää poissaoloja.”

Johtaminen on kuin valmentamista

Esihenkilötyö on vaativaa. Onneksi suuressa organisaatiossa kaikkea ei tarvitse tietää itse, vaan asiantuntemusta löytyy, olipa kyse työsopimuksista, vakuutuksista, lakiasioista tai rekrytoinneista.

“Kun aloitin esihenkilötyön, sanoin suoraan, että tarvitsen apua ja neuvoja. Olen aina saanut tukea ylihoitajalta. Lisäksi tukipalvelut ovat aina apuna kuten esimerkiksi rekrytointiyksikkö, HR ja sijaispalvelut. Yhteistyö organisaatiossa on ratkaisevaa, sillä ilman sitä emme täällä yksiköissä ehtisi kaikkeen.”

Piia Laakkonen vertaa esihenkilötyötään urheiluvalmentamiseen. Hän on valmentanut salibandyn parissa ja hyödyntää samoja periaatteita työelämässä.

“Joukkue ei ole vahvempi kuin sen heikoin lenkki. Esihenkilön tehtävä on tunnistaa työntekijöiden vahvuudet ja kehittää niiden pohjalta koko yksikön toimintaa. Kun työntekijät saavat tehdä, mitä rakastavat, he ovat motivoituneempia ja poissaoloja on vähemmän.”

Laakkonen kannustaa kaikkia esihenkilöitä avoimuuteen ja inhimillisyyteen. Hänen mukaansa onnistuminen lähtee siitä, että ollaan aidosti samalla tasolla työntekijöiden ja työnhakijoiden kanssa.

“Kun pystymme kohtaamaan ihmiset aidosti ja tarjoamaan mahdollisuuksia kehittyä, se näkyy myös yksikön tuloksissa.”

Tervetuloa mukaan!

Paulalla on selkeä viesti niille, jotka harkitsevat työtä Pohjois-Karjalan keskussairaalan lastenkeskuksessa. ”Täällä on todella hyvä porukka ja reilu työyhteisö. En tuntenut täältä ketään ennestään ja olen sopeutunut porukkaan hyvin. Meillä on tilaa uusille kollegoille, ja mielelläni kerron lisää omista kokemuksistani. Täällä ei tarvitse olla yksin, vaan kollegiaalinen tukiverkosto on vahva.”

Katso Pohjois-Karjalan hyvinvointialue – Siun soten avoimet työpaikat! Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?

Artikkeli “Me olemme kaikki ihmisiä” julkaistiin ensimmäisen kerran Siun sote.