Pohjois-Karjala ja Kainuu panostavat ikäihmisten terveysliikuntaan – Voimaa vanhuuteen ‑ohjelma alkaa

Kuva: Voimaa vanhuuteen/ Ossi Gustafsson

Ikäinstituutin sekä Pohjois-Karjalan ja Kainuun hyvinvointialueiden yhteistiedote:

Pohjois-Karjalan ja Kainuun hyvinvointialueilla käynnistyy vuoden 2025 alussa Ikäinstituutin koordinoima, kolmivuotinen Voimaa vanhuuteen ‑ohjelma. Ohjelma edistää ikäihmisten liikkumiskykyä, osallisuutta ja itsenäistä selviytymistä terveysliikunnan avulla.

Voimaa vanhuuteen ‑ohjelma on Ikäinstituutin kehittämä terveysliikuntaohjelma, jonka tavoitteena on kehittää ja jalkauttaa hyviä käytäntöjä iäkkäiden liikuntaneuvonnasta, ryhmäliikunnasta ja ulkoilusta.

Ohjelma toteutetaan yhteistyössä kuntien, järjestöjen sekä hyvinvointialueiden kanssa. Työn keskiössä on rakentaa sujuva palvelupolku eri toimijoiden välille sekä yhtenäistää liikuntatoimintaa alueella.

– On hienoa nähdä, että tutkitusti tuloksellinen Voimaa vanhuuteen ‑toiminta laajenee uusille alueille, sanoo Ikäinstituutin toiminnanjohtaja Katja Borodulin.

– Odotamme innolla yhteistyötä Kainuun ja Pohjois-Karjalan hyvinvointialueiden kanssa iäkkäiden terveysliikunnan ja liikkumismahdollisuuksien edistämiseksi.

Seuraavien kolmen vuoden aikana Ikäinstituutti tarjoaa Kainuun ja Pohjois-Karjalan hyvinvointialueille muun muassa koulutuksia, kuntakohtaista ohjausta, webinaareja ja verkostotapaamisia sekä materiaaleja.

Tavoitteena on löytää terveytensä kannalta liian vähän liikkuvat iäkkäät ja lisätä heille tarkoitettua voima- ja tasapainosisältöistä ryhmäliikuntaa, liikuntaneuvontaa, ulkoilua ja vertaisohjattua toimintaa.

– Voimaa vanhuuteen ‑ohjelma vahvistaa alueellista yhteistyötä, jonka avulla tuemme ikääntyvien kainuulaisten toimintakykyä yhdessä kuntien ja järjestöjen kanssa. Liikunnalla on keskeinen merkitys hyvinvoinnissa, ja siinä pienetkin teot ovat tärkeitä, korostaa ikäihmisten palveluiden toimialuejohtaja Kaisa-Mari Käyhkö Kainuun hyvinvointialueelta.

– Olemme iloisia, että Pohjois-Karjalan ikääntyvä maakunta pääsi mukaan tähän ohjelmaan. Yhdessä kuntien ja järjestöjen kanssa pystymme lisäämään alueen ikääntyneiden aktiivista liikkumista, jakamaan tietoa terveellisistä elintavoista sekä edistämään kaatumisen ehkäisyä, sanoo ikääntyneiden palvelujen palvelujohtaja Hannele Komu Pohjois-Karjalan hyvinvointialueelta – Siun sotesta.

Voimaa vanhuuteen ‑ohjelma edistää kotona asuvien, toimintakyvyltään jossain määrin heikentyneiden ikäihmisten (75+) yhdenvertaisia liikkumismahdollisuuksia, itsenäistä suoriutumista ja osallistumista ottamalla käyttöön hyviä toimintatapoja liikuntaneuvonnasta, ryhmäliikunnasta ja ulkoilusta. Hyvien toimintatapojen käyttöönotto toteutetaan yhteistyössä järjestöjen, julkisen sektorin ja ikäihmisten kanssa. Ohjelmassa on tähän mennessä ollut mukana jo 135 kuntaa eri puolilla Suomea.