Ehkäisyneuvola laajentuu digitaalisiin palveluihin

Pohjois-Karjalan hyvinvointialue - Siun sote on avannut raskauden ehkäisyn digipolun ja ehkäisyn sähköisen seurantalomakkeen. Samalla ehkäisyneuvolan etävastaanotot siirtyvät Teamsista Siun soten digitaalisiin palveluihin. Raskauden ehkäisyn digipolku on tarkoitettu kaikille raskauden ehkäisyä tarvitseville asiakkaille ikään ja sukupuoleen katsomatta.

Asiakas voi aloittaa raskauden ehkäisyn suunnittelemisen digipolun kautta itsenäisesti. Raskauden ehkäisyn digipolulta saa luotettavaa ja ajantasaista tietoa raskauden ehkäisyyn tarkoitetuista valmisteista sekä niiden soveltuvuudesta eri henkilöille ja erilaisiin elämäntilanteisiin. Digipolulla kerrotaan terveyteen liittyvistä tekijöistä, jotka voivat estää tiettyjen ehkäisyvalmisteiden käytön. Tällaisia tekijöitä voivat olla esimerkiksi aurallinen migreeni tai nikotiinivalmisteen käyttö. Digipolku tarjoaa tietoa myös seksitaudeista ja seksitautien ehkäisystä. Digipolun kautta asiakas saa ohjeet, kuinka varataan aika ehkäisyneuvolan ammattilaiselle ehkäisyn aloitusta varten.

Asiakas voi myös olla ennen ehkäisyn suunnittelun aloitusta yhteydessä ehkäisyneuvolaan tai koulu- ja opiskeluterveydenhuoltoon. Yhteydenotto tehdään sähköisen ajanvarauksen, puhelinpalvelun tai Siun soten digitaalisissa palveluissa olevan neuvolapalveluiden chatin kautta. Tämän jälkeen asiakas ohjataan aina raskauden ehkäisyn digipolulle ja pyydetään tutustumaan digipolun sisältöön.

Ennen ehkäisyneuvolan terveydenhoitajan tapaamista asiakasta pyydetään täyttämään digipolulla oleva Raskauden ehkäisy -esitietolomake. Siinä kysytään mm. asiakkaan paino ja verenpaine. Samalla kysytään vanhempien, sisarusten ja omien lasten mahdollisista verisuonitukoksista. Näiden tietojen perusteella voidaan arvioida mahdollisia esteitä tiettyjen ehkäisyvalmisteiden aloittamiselle.

Varsinainen vastaanotto ammattilaisen kanssa tehdään joko lähivastaanottona tai etävastaanottona digitaalisten palvelujen kautta. Ehkäisyn aloittamista koskevassa tapaamisessa joko tutustutaan asiakkaalle sopiviin ehkäisyvalmistevaihtoehtoihin ja valitaan hänelle mieluisin tai keskitytään asiakkaan jo etukäteen valitsemaan ehkäisyvalmisteeseen. Jos asiakas on valinnut etukäteen ehkäisyvalmisteen, sen aloituspäätös voidaan tehdä vastaanoton yhteydessä, jos asiakkaan terveystiedot eivät estä kyseisen valmisteen aloitusta.

Jos asiakkaalla on jo käytössä hänelle sopiva ehkäisy, hän voi uusia reseptin Siun soten digitaalisista palveluista löytyvän Ehkäisyn seuranta -lomakkeen kautta. Asiakas voi täyttää lomakkeen milloin tahansa, ja terveydenhoitaja tarkistaa sen neljän arkipäivän sisällä. Jos ehkäisyä voidaan jatkaa samalla valmisteella, resepti menee lääkärin uusittavaksi. Lääkäri uusii reseptin kahdeksan arkipäivän sisällä reseptipyynnön saapumisesta. Asiakas saa tiedon uudesta reseptistä tekstiviestinä. Jos Ehkäisyn seuranta -lomakkeen kautta ilmenee este valmisteen käytön jatkamiselle, ammattilainen laittaa asiakkaalle viestin digitaalisten palveluiden kautta, ja pyytää asiakasta varaamaan ajan ehkäisyn vaihtamiseen joko lähi- tai etävastaanotolle. Jos tapaaminen toteutetaan etänä, asiakas saa ohjeet etävastaanotolle liittymistä varten 1–2 päivää ennen etävastaanottoa. Etävastaanotto toteutetaan Siun soten digitaalisten palvelujen kautta.

Jos asiakas on alle 25-vuotias ja valmiste on käytössä raskauden ehkäisyyn, hän saa maksuttomat ehkäisyvalmisteet. Asiakas voi noutaa ne terveydenhoitajalta tai noutoautomaatista. Siun soten logolla varustetut noutoautomaatit sijaitsevat Joensuussa Siilaisten terveysaseman kahvion aulassa ja Suvikadulla S-marketin tiloissa.

Siun soten digitaalisia palveluja voi käyttää paikasta riippumatta sekä tietokoneen selaimen että matkapuhelimeen tai tablettiin ladattavan mobiilisovelluksen avulla. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi. Samasta osoitteesta löytyvät myös mobiilisovelluksen latauslinkit.

Lisätietoja: Ehkäisy aloituksen lomake Ylioppilaiden terveydenhoitosäätiön (YTHS) asiakkaille: