Siun sote avasi uuden hoito- ja valmennusohjelman diabetespotilaille

Pohjois-Karjalan hyvinvointialue – Siun sote avasi digitaalisen hoito- ja valmennusohjelman tyypin 2 diabetesta ja esidiabetesta sairastaville potilaille. Digitaalisen diabetesvalmennuksen avulla voidaan tarjota potilaille joustavaa, ajasta ja paikasta riippumatonta palvelua, erittäin laajan tietopaketin diabeteksen omahoidon tueksi sekä kiireettömän asiointikanavan hoitavaan yksikköön. Digitaalisen diabetesvalmennuksen tavoitteena on parantaa ja yhdenmukaistaa diabetesta tai esidiabetesta sairastavien potilaiden alkuvaiheen hoitoa ja neuvontaa, ehkäistä lisäsairauksien ja komplikaatioiden syntymistä sekä parantaa palvelun saatavuutta. Digitaalinen diabetesvalmennus sujuvoittaa diabetespotilaiden asiointia, helpottaa yhteydenottoa hoitotiimiin sekä edistää omaa hoitoa ja terveyttä.

Päätöksen digitaaliseen diabetesvalmennukseen osallistumisesta tekevät potilas ja hänen hoidostaan vastaava ammattilainen yhdessä. Digitaalisen diabetesvalmennuksen kautta potilas saa diabeteksen hoitoon liittyvää tietoa ja ohjeita helposti ymmärrettävinä ja sopivan kokoisina osina. Valmennuksessa käsiteltävät aiheet ovat monipuolisia omahoitoon, elintapoihin ja motivaatioon liittyviä kokonaisuuksia. Ammattilaisen ohjaus ja tuki sekä digitaalisen diabetesvalmennuksen toiminnot, kyselyt ja tehtävät auttavat potilasta elintapamuutoksen aloittamisessa ja muutosten ylläpidossa yksilöllisten tavoitteiden mukaisesti. Samalla varmistetaan potilaan hoidon laatu ja kokonaisvaltaisuus.

Valmennuskokonaisuus jakautuu kolmen vuoden ajalle sisältäen digitaalisten palvelujen kautta välitettävää tietoa, tukea ja vinkkejä sekä erilaisia tehtäviä ja kyselyitä. Digitaaliseen diabetesvalmennukseen kuuluu myös ammattilaisten toteuttamia etävastaanottoja, lähivastaanottokäyntejä sekä laboratoriokontrolleja.

Digitaalinen diabetesvalmennus soveltuu monille diabetesta tai esidiabetesta sairastaville potilaille

Digitaalinen diabetesvalmennus sopii diabetesta tai esidiabetesta sairastavalle potilaalle, jonka diagnoosista on kulunut enintään 2 vuotta aikaa. Diagnoosista voi olla pidempikin aika, mikäli potilas on alle 40-vuotias. Osallistuminen vaatii potilaalta sitoutuneisuutta sekä omaa motivaatiota ja halua muutokseen. Digitaaliseen diabetesvalmennukseen valittavalla tulee olla myös kykyä hyödyntää digitaalisia palveluja.

Saadakseen digitaalisen diabetesvalmennuksen materiaalit ja viestintäkanavan käyttöönsä, potilaan tulee tunnistautua Siun soten digitaalisiin palveluihin. Digitaalisia palveluja voi käyttää paikasta riippumatta sekä tietokoneen selaimen että matkapuhelimeen tai tablettiin ladattavan mobiilisovelluksen avulla. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi.

- Toivomme, että mahdollisimman moni diabetesta tai esidiabetesta sairastava potilas olisi ottanut digitaaliset palvelut käyttöönsä jo valmiiksi, näin potilaan ohjaaminen digitaaliseen diabetesvalmennukseen olisi mahdollisimman sujuvaa, kertoo erikoislääkäri Lasse Nieminen.

Digitaalinen diabetesvalmennus ei sovellu potilaalle, joilla on tyypin 1 diabetes. Lisäksi soveltuvuutta arvioidaan yksilöllisesti, mikäli tyypin 2 diabetekseen liittyy erityisiä haasteita. Tällaisissa tapauksissa potilas voi keskustella digitaaliseen diabetesvalmennuksen mahdollisuuksista hoidostaan vastaavan ammattilaisen kanssa. Digitaalinen diabetesvalmennus on tarkoitettu potilaan itsensä toteutettavaksi, joten sitä ei voi toteuttaa suomi.fi-valtuutuksen kautta puolesta asiointina. Mikäli potilas ei sovellu digitaaliseen diabetesvalmennukseen tai hän ei voi käyttää digitaalisia palveluja, hänen hoitonsa jatkuu terveysasemien tai diabetesosaamiskeskuksen tavanomaisessa seurannassa.

Digitaalinen diabetesvalmennus otetaan käyttöön vaiheittain

Digitaalinen diabetesvalmennus otetaan käyttöön hyvinvointialueella vaiheittain vuoden 2025 aikana. Tammikuusta lähtien digitaaliseen diabetesvalmennukseen otetaan mukaan potilaita Kiteen, Tohmajärven, Rääkkylän, Niinivaaran, Siilaisen ja Outokummun terveysasemilta. Lisäksi digitaaliseen diabetesvalmennukseen pääsee mukaan alle 40-vuotiaita diabetesta sairastavia potilaita Nurmeksen, Heinäveden ja Liperin terveysasemilta. Digitaalisesta diabetesvalmennuksesta kiinnostuneet ja lisätietoja haluavat potilaat voivat ottaa yhteyttä hoidostaan vastaavaan ammattilaiseen.

Toiminta laajenee kevään 2025 aikana. Toiminnan laajenemisesta ja digitaalisen diabetesvalmennuksen käyttöönotosta muissa yksiköissä tiedotetaan myöhemmin.