Hyvinvointialue myönsi 200 000 euroa järjestöjen toiminta-avustuksia

Pohjois-Karjalan hyvinvointialueen – Siun soten hyvinvoinnin ja terveyden edistämisen lautakunta päätti 30.1.2025 järjestöjen toiminta-avustusten myöntämisestä. Hakemuksia saapui yhteensä 112 eri järjestöltä ja avustuksia myönnettiin 104 eri järjestölle. Yksi toiminta-avustus hakemus saapui hakuajan päättymisen jälkeen. Toiminta-avustuksia oli jaossa yhteensä 200 000 euron edestä.

Lista avustusten saajista julkaistu lautakunnan 30.1.2025 kokouksen pöytäkirjan liitteenä. Pöytäkirja löytyy Siun soten Dynasty-verkkopalvelusta: Esityslistat ja pöytäkirjat (dynastyjulkaisu.pohjoiskarjala.net)

Avustuksia myönnettiin toimintaan, joka sisällöltään liittyy hyvinvointialueen tehtäviin eli sosiaali- ja terveydenhuollon sekä pelastustoimen järjestämiseen. Siun soten kriteerien mukaan avustuksia voivat saada Pohjois-Karjalassa toimivat yleishyödylliset järjestöt sekä maakuntarajat ylittävät järjestöt, jos avustettava toiminta kohdistuu kokonaisuudessaan pohjoiskarjalaisille.

– Kaikki avustushakemukset kohdentuivat tärkeään toiminaan. Olemme lautakunnassa iloisia siitä, että pystymme avustamaan niin isoja kuin pieniäkin järjestöjä, ja avustuskriteerit täyttäneitä järjestöjä oli kaikista kunnista, kertoo hyvinvoinnin ja terveyden edistämisen lautakunnan varapuheenjohtaja Anna Karjula.

Suurin osa toiminta-avustuksista myönnettiin erilaisille potilas‑, sairaus- ja vammaisjärjestöille, kulttuurialan järjestöille sekä lapsi- ja perhejärjestöille. Avustusta myönnettiin muun muassa lapsiin ja perheisiin kohdistuvaan toimintaan, hoivakotien ja kotipalvelun asiakkaiden kulttuurihyvinvointiin ja viriketoimintaan, eri potilasryhmille räätälöidyn liikunnan järjestämiseen, vertaistukeen sekä digitukeen.

Järjestöjen toimintaedellytysten turvaaminen hyvinvoinnin ja terveyden edistämisessä on yksi hyvinvointialueiden lakisääteisistä tehtävistä. Järjestöavustusten myöntäminen määrärahan puitteissa on hyvinvointialueelle harkinnanvaraista. Siun sotessa järjestöjen toimintaedellytysten tukemisen tapoja ovat vuosittaiset, määrärahasidonnaiset toiminta-avustukset sekä kumppanuus- ja yhteistyösopimukset.

– Keskeisin ehto avustusten saamiselle on se, että avustettava toiminta liittyy hyvinvointialueen tehtäviin. Tänä vuonna jo aivan valtaosa hakemuksista täytti avustusten kriteerit ja lisäselvityspyyntöjä tarvittiin selvästi aiempaa vähemmän. Näyttää siltä, järjestöille tarjottu tuki ja tieto ovat olleet tarpeen, ja järjestöt ovat sisäistäneet hyvin Siun soten avustusten kriteerit sekä eron kuntien myöntämiin järjestöavustuksiin, arvioi projektisuunnittelija Minna Patama Siun sotelta.

Jokaiselle hyvinvointialueen toiminta-avustusta hakeneelle järjestölle lähtee tarkempi tieto päätöksen sisällöstä sekä palautekysely toiminta-avustusten hakuprosessista.

Hyvinvoinnin ja terveyden edistämisen lautakunta hyväksyi kokouksessaan myös järjestöjen ja hyvinvointialueen välisen yhteistyöasiakirjan. Asiakirjan valmistelu on aloitettu keväällä 2024 ja sitä on kirjoitettu yhdessä Pohjois-Karjalan Sosiaaliturvayhdistyksen kanssa. Järjestöillä on ollut mahdollisuus osallistua asiakirjan sisältöjen pohtimiseen. Asiakirjassa tuodaan esille muun muassa tulevaisuuden kehittämistarpeet vuosille 2025–2028.

Hyvinvointialueen hallintosäännössä järjestöavustuksista päättäminen kuuluu hyvinvoinnin ja terveyden edistämisen lautakunnan tehtäviin.

Hyvinvointialueen järjestöavustukset pähkinänkuoressa:

Hyvinvointialueen järjestöjen toiminta-avustusten määräraha vuodelle 2025 on 200 000 euroa ja kumppanuusavustusten 130 000 euroa.

Vuodelle 2025 kohdistuvien hakemusten yhteissumma oli 500 445 euroa.

Avustushakemuksia saapui 130 kappaletta yhteensä 113 järjestöltä, yksi avustushakemus saapui hakuajan päättymisen jälkeen, eikä sitä näin voitu ottaa mukaan käsittelyyn.

Suurimmat avustukset saivat:

Pohjois-Karjalan Syöpäyhdistys ry 9 100e, avustus maakunnan alueella järjestettävien syöpään sairastuneiden sekä heidän läheisilleen tarkoitettujen vertaistuki‑, virkistys- ja infotilaisuuksien järjestämiseen paikallisosastojen toimesta

Pohjois-Karjalan Mielenterveyden tuki ry 8 000 e, avustus mielenterveystoipujien ryhmätoiminnan sekä digikoulutusten järjestämiseen

Pohjois-Karjalan Mielenterveydentuki ry 8000e, mielenterveyskuntoutujien vertaisohjaaja- ja digikoulutusten järjestämiseen sekä Olohuone kotoisa –toiminnan järjestämiseen

Mannerheimin lastensuojeluliiton Järvi-Suomen piiri 7000 € vanhemmuuden ABC-ryhmien, Nepparit-vertaisryhmien. Vahvuutta vanhemmuuteen –perheryhmien sekä lapsi mielessä ‑vertaisryhmien toteuttamiseen Pohjois-Karjalan alueella

Perheidenpaikka ry 7000 e yöhoitotoiminnan järjestäminen

Tietoa järjestöavustuksista Siun soten verkkosivuilla: siunsote.fi/jarjestoavustukset