Neuvot sairastumisen tai tapaturmien varalle joulun ja uuden vuoden aikaan

Pohjois-Karjalan hyvinvointialue – Siun sote muistuttaa, että joulun ja uuden vuoden vaihteessa kiireettömät asioinnit ja reseptien uusinnat hoidetaan terveysasemien kautta, ja päivystyksessä hoidetaan vain kiireelliset potilaat. Yhteispäivystyksessä hoidetaan ainoastaan äkillisesti sattuneet sairastumiset, perussairauden pahenemiset ja tapaturmat.

Jos lähin terveysasema on suljettuna joulun ja uuden vuoden takia, hyvinvointialueen asukkaat voivat vapaasti asioida millä tahansa Siun soten terveysasemalla. Tiedot terveysasemien poikkeavista joulun ja uuden vuoden aukioloajoista ovat Siun soten verkkosivuilla www.siunsote.fi/poikkeusaukioloajat. Hyvinvointialueen asukkaat voivat hyödyntää paikasta riippumatta arkipäivinä myös digitaalisia palveluja.

Ennen päivystykseen hakeutumista asukkaan tulee soittaa Päivystysavun maksuttomaan numeroon 116117. Se on kansallinen ohjaus- ja neuvontapalvelu, joka antaa ohjeita akuuteissa terveyspulmissa. Puhelimessa laillistettu terveydenhuollon ammattihenkilö arvioi asiakkaan tilanteen, antaa kotihoito-ohjeita ja tarvittaessa ohjaa hakeutumaan yhteispäivystykseen tai muuhun terveydenhuollon yksikköön asian kiireellisyyden mukaan. Mikäli Päivystysapu ei vastaa heti, palveluun voi jättää soittopyynnön. Siihen vastataan mahdollisimman pian, kuitenkin aina saman vuorokauden aikana.

Henkeä uhkaavissa tilanteissa, joita ovat esimerkiksi kova rintakipu, hengitysvaikeus, tajuttomuus, halvausoireet, äkillinen kouristelu, tulee aina soittaa hätänumeroon 112.

Päivystyksessä hoidetaan vain kiireelliset potilaat, joiden tutkimukset ja hoidon aloitus vaativat välitöntä toimenpidettä. Tällaisia tilanteita ovat esimerkiksi runsaasti vuotava haava, tapaturma, murtuma, voimakas nenäverenvuoto tai vatsakipu, sietämätön äkillinen kipu, voimakas allerginen reaktio tai äkillinen yleistilan lasku. Kiireellisessä tilanteessa voi hakeutua suoraan päivystykseen, jos ei saa yhteyttä Päivystysapuun kohtuullisessa ajassa tai soittaminen ei ole mahdollista. Jos toisesta terveydenhuollon yksiköstä on tehty päivystyslähete, asiakkaan ei tarvitse soittaa Päivystysapuun, vaan hän voi tulla suoraan yhteispäivystykseen.

Siun soten digitaalisten palvelujen www.siunsote.fi/digi ja Siun sote sovelluksen kautta saa apua esimerkiksi flunssa-, allergia-, vatsa-, silmä-, korva- ja iho-oireisiin, päänsärkyyn, tuki- ja liikuntaelinoireisiin, suun terveyteen, mielen hyvinvointiin ja lasten neuvolapalveluihin liittyvissä asioissa. Digitaaliset palvelut ovat avoinna joulun ja uuden vuoden aikaan arkipäivisin kello 8–15.30. Naisten virtsatieinfektioon saa kuitenkin apua, kuten esimerkiksi antibioottireseptin, digitaalisten palvelujen kautta päivittäin, myös pyhäpäivinä sekä iltaisin ja viikonloppuisin.

Reseptien uusimispyynnöt suositellaan hoitamaan ensisijaisesti Omakanta-palvelun kautta osoitteessa www.kanta.fi. Tarvittaessa reseptin voi uusia myös digitaalisten palvelujen kautta.