Aluehallitus hyväksyi yhteistoimintaneuvottelujen tuloksen

Pohjois-Karjalan hyvinvointialueen aluehallitus on hyväksynyt yhteistoimintaneuvottelujen neuvottelutuloksen. Aluehallitus hyväksyi neuvottelutuloksen äänestyksen jälkeen, äänin 9–2.

Pohjois-Karjalan hyvinvointialueen – Siun soten tammikuussa tuotannollisista ja taloudellisista syistä käynnistyneet yhteistoimintaneuvottelut päättyivät 19.2.2025. Neuvottelutulos sisältää toimenpiteet 30 miljoonan euron säästöjen aikaansaamiseksi, jotka ovat välttämättömiä vuoden 2025 talousarviossa pysymiseksi. Säästöistä 44 % kohdistuu palvelujen ostoihin ja noin 31 % henkilöstökuluihin.

– Alkuvuoden neuvottelut on käyty tiiviisti eri toimialueilla. Nämä neuvottelut ovat sujuneet tavoitteellisesti ja asiallisessa hengessä, siitä kiitos kaikille osapuolille. Kevään aikana aluehallitus käy läpi kuukausittain talouden ja näiden neuvottelutulosten toteutumista, toteaa aluehallituksen puheenjohtaja Juha Mustonen.

Neuvottelutuloksen täytäntöönpano aloitetaan hyvinvointialueella välittömästi päätöksenteon jälkeen. Henkilöstön palvelussuhteisiin kohdistuvat muutokset käydään läpi maaliskuun loppuun mennessä.

Aiempi tiedote aiheesta: 19.2.2025 Pohjois-Karjalan hyvinvointialueen yhteistoimintaneuvottelut päättyivät

Aluehallituksen pöytäkirja julkaistaan myöhemmin tällä viikolla Siun soten Dynasty-verkkopalvelussa: Esityslistat ja pöytäkirjat (dynastyjulkaisu.pohjoiskarjala.net)