Pohjois-Karjalan hyvinvointialue käynnistää yhteistoimintaneuvottelut

Pohjois-Karjalan hyvinvointialue – Siun sote käynnistää koko hyvinvointialueen organisaatiota koskevat yhteistoimintaneuvottelut tuotannollisista ja taloudellisista syistä sekä toiminnan uudelleenjärjestelyjen takia. Tavoitteena on löytää keinot, joilla saavutetaan 30 miljoonan euron pysyvät säästöt ensi vuonna. Hyvinvointialueen aluehallitus päätti neuvottelujen käynnistämisestä kokouksessaan 18. joulukuuta.

– Yhteistoimintaneuvottelujen käynnistäminen on aina raskas valinta. Tavoitteenamme on kuitenkin saada talous tasapainoon lakisääteisessä ajassa niin, että sopeuttamisella olisi mahdollisimman vähän haitallisia vaikutuksia lakisääteisten palvelujen järjestämiseen ja henkilöstöön, kertoo hyvinvointialuejohtaja Kirsi Leivonen.

– On muistettava, että hyvinvointialueen vastuulla on järjestää lakisääteiset sosiaali‑, terveys- ja pelastuspalvelut alueensa väestölle kaikissa olosuhteissa, taloustilanteesta riippumatta, Leivonen toteaa.

Yhteistoimintaneuvottelujen tavoitteena on löytää nopeasti vaikuttavia säästötoimenpiteitä sekä pysyviä säästöjä toimintoja uudistamalla ja rakenteita keventämällä. Toimenpiteitä etsitään kaikista kustannuseristä, kuten henkilöstökuluista, palvelujen ostoista, aineista ja tarvikkeista sekä muista toimintakuluista.

Mikäli puolet säästötavoitteesta kohdistuisi henkilöstöön, tarkoittaisi se noin 270 henkilötyövuoden pysyvää vähentämistä. Henkilöstöön kohdistuvat sopeuttamistoimenpiteet voivat tarkoittaa esimerkiksi hallinnon ja tukipalvelujen uudelleen järjestelyjä, määräaikaisuuksien kriittistä tarkastelua, virkojen ja toimien täyttämättä jättämisiä, työtehtävien uudelleenjärjestelyjä, tarkempaa resurssisuunnittelua ja eläköitymisen sekä muun luontaisen poistuman mahdollistamia henkilöstövähennyksiä. Viimeisenä sopeuttamiskeinona ovat työntekijöiden osa-aikaistamiset, lomauttamiset ja irtisanomiset.

– Yhteistoimintaneuvotteluissa käsitellään kaikkia vaihtoehtoisia henkilöstöön kohdistuvia sopeutustoimia. Toimenpiteet tarkentuvat ja niiden kohdentuminen selviää vasta neuvottelujen aikana, kertoo Leivonen.

Yhteistoimintaneuvottelut käynnistyvät vuoden vaihteen jälkeen ja ne kestävät minimissään kuusi viikkoa ensimmäisestä neuvottelukerrasta. Neuvottelut käydään työnantajan edustajien ja työntekijäjärjestöjen edustajien välillä. Neuvottelujen lopullinen kesto ja sisältö selviävät neuvottelujen aikana, ja lopputulos tulee julkiseksi vasta neuvottelujen päätyttyä.

Mahdolliset osa-aikaistamiset, lomautukset ja irtisanomiset sekä irtisanomisen vaihtoehtona toteutettavat muutokset palvelussuhteiden olennaisiin ehtoihin toteutetaan neuvottelujen päätyttyä.

Aluehallituksen pöytäkirja julkaistaan myöhemmin tällä viikolla Siun soten Dynasty-tietopalvelussa osoitteessa: Esityslistat ja pöytäkirjat (dynastyjulkaisu.pohjoiskarjala.net)