Pohjois-Karjalan hyvinvointialueen aluehallituksen päätökset 11.2.2025

Pohjois-Karjalan hyvinvointialueen – Siun soten aluehallituksen 11.2.2025 kokouksen pöytäkirja on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Tiivistelmä päätöksistä:

§ 19 Kokouksen laillisuus ja päätösvaltaisuus

Todettiin laillisesti koollekutsutuksi ja päätösvaltaiseksi.

§ 20 Pöytäkirjantarkastajien valinta

Valittiin Eila Heinonen ja Eero Reijonen.

§ 21 Esityslistan hyväksyminen

Esittelijä ilmoitti vetävänsä 25§:n pois esityslistalta. Hyväksyttiin tällä muutoksella.

§ 22 Hyvinvointialuejohtajan katsaus

Merkittiin tiedoksi.

§ 23 Alueellinen hyvinvointikertomus ja ‑suunnitelma 2025–2028

Aluehallitus esittää aluevaltuustolle kertomuksen ja suunnitelman hyväksymistä.

Alueellinen hyvinvointikertomus ja ‑suunnitelma toimii hyvinvoinnin ja terveyden edistämisen kokoavana, strategisena asiakirjana. Hyvinvointikertomus kuvaa Pohjois-Karjalan väestön hyvinvoinnin nykytilaa sekä hyvinvoinnin ja terveyden edistämisen toimia ja rakenteita alueella. Suunnitelmaosassa kuvataan hyvinvoinnin ja terveyden edistämisen toimenpiteet kaudelle 2025–2028 sekä yhteistyö kuntien ja muiden toimijoiden kanssa. Hyvinvointisuunnitelman painopisteet ja tavoitteet noudattavat Pohjois-Karjalan hyte-ohjelman 2025–2028 painopisteitä ja niiden mukaisia tavoitteita. Asiakirja on lakisääteinen.

§ 24 Lastensuojelun perhehoidon, tukiperhe- ja tukihenkilötoiminnan toimintaohjeet, palkkiot, kulukorvaukset sekä käynnistämiskorvaus 1.1.2025 alkaen

Hyväksyttiin.

§ 25 Pohjois-Karjalan hyvinvointialueen perhe- ja sosiaalipalvelujen vammaispalvelulain mukaisten palvelujen ja määrärahasidonnaisen taloudellisen tuen, autoavustuksen ja taloudellisten tukitoimien myöntämisperusteet 1.1.2025 alkaen

Esittelijä veti asian pois esityslistalta.

§ 26 Henkilökohtaisen avun, erityisen osallisuuden tuen, ammatillisen henkilökohtaisen avun ja valmennuksen palveluseteli 1.3.2025 lukien

Hyväksyttiin.

Uusi palveluseteli liittyy vammaispalvelulain uudistukseen. Nykyinen henkilökohtaisen avun palvelusetelisääntökirja on uudistettu vastaamaan vammaispalvelulain muutoksia, lisäksi sääntökirjaan on sisällytetty uusia vammaispalvelulain mukaisia ja henkilökohtaisen avun kaltaisia palveluja. Palveluseteleillä edistetään vammaispalvelujen asiakkaiden osallisuutta ja valinnanvapautta.

§ 27 Vammaisten lasten ja nuorten asumista tukevien sekä vammaisten lyhytaikaisen huolenpidon palveluseteli 1.3.2025 lukien

Hyväksyttiin.

Uusi palveluseteli liittyy vammaispalvelulain uudistukseen. Nykyinen monivammaisten lasten ja nuorten kotiin annettavien hoiva- ja hoitopalvelujen palvelukohtaista palvelusetelisääntökirja on uudistettu vastaamaan vammaispalvelulain muutoksia, lisäksi sääntökirjaan on sisällytetty uusia vammaispalvelulain mukaisia ja kotiin annettavien hoiva- ja hoitopalvelujen kaltaisia palveluja. Palveluseteleillä edistetään vammaispalvelujen asiakkaiden osallisuutta ja valinnanvapautta.

§ 28 Servica Oy:n yhtiöjärjestyksen ja osakassopimuksen päivitys

Hyväksyttiin.

§ 29 Vastaus valtuustoaloitteeseen 9.10.2024 – Konsultti selvittämään organisaatiorakennetta ja hallintoa – Tielinen Ari ym.

Aluehallitus esittää aluevaltuustolle, että valtuustoaloitteeseen annettu vastaus hyväksytään ja asia todetaan loppuun käsitellyksi.

Vastauksessa todetaan, että hallinnon keventämistä on tehty jatkuvasti vuodesta 2017 alkaen, ja koska uusimmasta organisaatiomuutoksesta on vain kymmenen kuukautta ja aluehallitus on käynnistänyt koko hyvinvointialueen henkilökuntaa koskevat yt-neuvottelut, ei uuteen organisaatiorakennetta ja hallintoa koskevaan konsulttiselvitykseen ei ole juuri nyt tarvetta.

§ 30 Vastaus valtuustoaloitteeseen 13.11.2024 – Vuokratyövoiman ja erityisryhmien asumispalveluiden hinnoittelu KKV:n selvitettäväksi – Pekka Puustinen ym.

Aluehallitus esittää aluevaltuustolle, että valtuustoaloitteeseen annettu vastaus hyväksytään ja asia todetaan loppuun käsitellyksi.

Vastauksessa todetaan, että hyvinvointialuejohtajien verkosto on 15.1.2025 kokouksessaan päättänyt käynnistää vuokratyövoiman käyttöä ja vaihtoehtoisia toimintamalleja sekä kustannustason hillintää mahdollistavien mallien selvitystyön. Selvityksen tekemiselle on myönnetty valtion avustus ja vastaavasta, kansallisesti ohjatusta vuokratyövoiman käytöstä on saatu hyviä kokemuksia mm. Ruotsissa.

§ 31 Hyvinvointialuejohtajan katsaus tuleviin asioihin

Merkittiin tiedoksi.

§ 32 Tiedoksi annettavat asiat

Merkittiin tiedoksi Valviran ja AVIn myöntämät uudet toimiluvat yksityisille toimijoille, aluehallituksen alaiset viranhaltijapäätökset, aluehallituksen alaisten toimielinten pöytäkirjat sekä muiden toimielinten tiedoksi annettavat pöytäkirjat ja muut tiedoksi annettavat asiat.

§ 33 Muut asiat

Ei muita asioita.

§ 34 Kokouksen päättäminen

Puheenjohtaja päätti kokouksen klo 13.49.

Lisätietoja medialle:

Aluehallituksen puheenjohtaja Juha Mustonen, juha.mustonen@luottamus.siunsote.fi, puh. 050 387 7696
Aluehallituksen esittelijä, hyvinvointialuejohtaja Kirsi Leivonen, kirsi.leivonen@siunsote.fi, puh. 013 330 8590